ສະຫະປະຊາຊາດຮຽກຮ້ອງ ຕໍ່ຜູ້ນໍາມຽນມາ
ທ່ານພັນກີມູນຮຽກຮ້ອງໃຫ້ຄໍ້າປະກັນວ່າ ການເລືອກຕັ້ງ ເທື່ອທໍາອິດໃນຮອບ 2 ທົດສະວັດຢູ່ໃນມຽນມາ ຈະເປັນການ ເລືອກຕັ້ງທີ່ເປີດກວ້າງ ຍຸດຕິທໍາແລະໂປ່ງໃສ
ເລຂາທິການໃຫຍ່ອົງການສະຫະປະຊາຊາດທ່ານ Ban Ki Moon ຮຽກຮ້ອງ ໃຫ້ພວກຜູ້ນຳລັດຖະບານທະຫານທີ່ປົກ ຄອງປະເທດມຽນມາຢູ່ໃນເວລານີ້ໃຫ້ການຄໍ້າປະກັນວ່າ ການເລືອກຕັ້ງເທື່ອທຳອິດໃນຮອບ 2 ທົດສະວັດຢູ່ໃນປະ ເທດດັ່ງກ່າວ ເປັນການເລືອກຕັ້ງທີ່ເປີດກວ້າງ ມີການປະ ກອບສ່ວນເຂົ້າຮ່ວມແລະມີຄວາມໂປ່ງໃສຫຼາຍເທົ່າທີ່ເປັນ ໄປໄດ້ ໃນມື້ວານນີ້ ທ່ານ Ban ໄດ້ພົບປະກັບພວກເຈົ້າໜ້າທີ່ອະວຸ ໂສຈາກກຸ່ມເພື່ອນມິດຂອງມຽນມາ ທີ່ມີສະມາຊິກ 14 ປະ ເທດຮວມທັງສະຫະລັດ ຣັດເຊຍ ຈີນແລະອອສເຕຣເລຍ ຜູ້ນຳຂອງອົງການສະຫະປະຊາຊາດກ່າວຕໍ່ພວກນັກຂ່າວ ວ່າບັນດາລັດຖະມົນຕີທີ່ທ່ານໄດ້ພົບປະນັ້ນ ຕ່າງກໍໄດ້ພາກັນ ສະແດງອອກຊຶ່ງການໃຫ້ຄວາມສະໜັບສະໜຸນ ຄວາມວິຕົກ ກັງວົນແລະຄວາມຄາດຫວັງ ກ່ຽວກັບຂັ້ນຕອນທາງການ ເມືອງຢູ່ໃນມຽນມາ ກ່ອນໜ້າການເລືອກຕັ້ງ ໃນວັນທີ 7 ພະຈິກ ຈະມານີ້ ກຸ່ມປະເທດເພື່ອນມິດຂອງມຽນມາ ຮຽກຮ້ອງໃຫ້ປ່ອຍພວກນັກໂທດການເມືອງທັງໝົດ ຮວມທັງຜູ້ນຳພັກຝ່າຍຄ້ານຂອງມຽນມາ ທີ່ຖືກບໍລິເວນຢູ່ໃນເວລານີ້ ຄືທ່ານນາງອອງ ຊານຊູຈີ ຜູ້ທີ່ເຄີຍໄດ້ຮັບລາງວັນໂນແບລ ຂະແໜງສັນຕິພາບ ທ່ານພັນກີມູນກ່າວວ່າ ທ່ານເຫັນພ້ອມນໍາທີ່ວ່າ ການປ່ອຍໂຕພວກນັກໂທດແມ່ນຈໍາເປັນ ຖ້າຢາກໃຫ້ການເລືອກຕັ້ງຂອງມຽນມາເປັນທີ່ໜ້າເຊື່ອຖືໄດ້